กสิกรฯรุกธุรกิจค้าชายแดน ผุดศูนย์การเงิน แม่สอด
กสิกรไทยนำร่องเปิดศูนย์ธุรกิจการค้าชายแดนกสิกรไทย สาขาแม่สอด จ.ตาก เป็นแห่งแรกในประเทศไทย
7 พ.ย. 2558

โดย...สมหทัย โมสิกะ
กสิกรไทยนำร่องเปิดศูนย์ธุรกิจการค้าชายแดนกสิกรไทย สาขาแม่สอด จ.ตาก เป็นแห่งแรกในประเทศไทย รองรับการค้าชายแดนด้านแม่สอดที่เติบโตอย่างรวดเร็วในช่วงที่ผ่านมา รวมทั้งรองรับนโยบายเขตเศรษฐกิจพิเศษของรัฐบาล ซึ่งจะช่วยอำนวยความสะดวกแก่ลูกค้าในการทำธุรกรรมทางการเงินในระดับอาเซียน บวก 3 หรือ 10 ชาติอาเซียน และคู่ค้า ได้แก่ จีน เกาหลีใต้และญี่ปุ่น
ปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า การตัดสินใจเปิดศูนย์ธุรกิจการค้าชายแดนกสิกรไทย ที่สาขาแม่สอด จ.ตาก เป็นแห่งแรกในเดือน พ.ย.นี้ เนื่องจากเห็นถึงศักยภาพของ อ.แม่สอด ที่เป็นพื้นที่เศรษฐกิจชายแดนที่สำคัญของประเทศไทย และยังเป็นประตูเชื่อมโยงการค้าการลงทุนกับประเทศเมียนมาด้วย
ทั้งนี้ ปัจจุบันการทำธุรกิจในพื้นที่ค้าชายแดนยังนิยมใช้เงินสดในการชำระเงิน ปัญหาที่พบ คือ จะต้องใช้ความเชื่อใจกันเป็นหลัก บางครั้งไม่สะดวกในการต้องพกเงินสดจำนวนมาก และอาจพบธนบัตรปลอม เชื่อว่าหากนำระบบการชำระเงินผ่านธนาคารมาช่วย จะช่วยในเรื่องความถูกต้อง ปลอดภัย และน่าจะช่วยผลักดันให้การค้าในบริเวณนี้เติบโตได้อีกมาก
นอกจากนี้ ธนาคารพบว่าลูกค้าผู้ประกอบการชาวไทยบริเวณชายแดนบางส่วนต้องการขยายการค้าการลงทุนไปยังภายในประเทศเมียนมา แต่ยังขาดความรู้และข้อมูลเกี่ยวกับการค้าและการลงทุนที่สำคัญ รวมถึงขาดความเข้าใจเกี่ยวกับกฎระเบียบ และข้อบังคับต่างๆ ทั้งในไทยและเมียนมา การจัดตั้งศูนย์ธุรกิจการค้าชายแดนกสิกรไทย จึงจะช่วยลดปัญหาดังกล่าวได้ ด้วยบริการที่อำนวยความสะดวกเรื่องบริการรับฝากเงินสดจำนวนมากอย่างรวดเร็ว และในอนาคตธนาคารจะผลักดันให้ผู้ทำการค้าชายแดนไทย-เมียนมา และพื้นที่อื่นๆ มีการชำระเงินผ่านระบบธนาคารให้มากยิ่งขึ้น เพื่อแก้ไขปัญหาในระยะยาว 
ศูนย์ธุรกิจการค้าชายแดนของธนาคารกสิกรไทยแห่งนี้ ยังมีบริการศูนย์ให้คำปรึกษาการค้าชายแดน สำหรับผู้ที่ต้องการข้อมูลสำหรับการลงทุนในบริเวณชายแดนและในประเทศเมียนมา และให้คำแนะนำการจับคู่ธุรกิจระหว่างนักธุรกิจไทยและนักธุรกิจเมียนมา ซึ่งมีธนาคารพาณิชย์ในเมียนมาเป็นผู้คัดกรองมาแล้ว ทำให้มั่นใจว่าจะสามารถดำเนินธุรกิจได้จริง
ภัทรพงศ์ กัณหสุวรรณ ผู้ช่วยกรรมการข้ามประเทศ สายงานธุรกิจข้ามประเทศ ธนาคารกสิกรไทย กล่าวว่า ที่ผ่านมาธนาคารได้จัดกิจกรรมจับคู่ธุรกิจไปแล้ว 4 ครั้ง โดยมีผู้ประกอบการชาวไทยร่วมกิจกรรมประมาณ 140-150 บริษัท เช่น ธุรกิจชิ้นส่วนยานยนต์ วัสดุก่อสร้าง และสินค้าอุปโภคบริโภค ตอนนี้มีประมาณ 3-4% ได้ตกลงร่วมทำธุรกิจกันแล้ว เป็นกลุ่มสินค้าอุปโภคบริโภคและวัสดุก่อสร้าง
นอกจากที่ อ.แม่สอด ธนาคารกสิกรไทยยังมีแผนจะเปิดศูนย์ธุรกิจการค้าชายแดนในพื้นที่การค้าชายแดนสำคัญทุกจุด เช่น จ.สระแก้ว หนองคาย มุกดาหาร คาดว่าจะสามารถดำเนินการได้ภายใน 2 ปี ขึ้นอยู่กับปัจจัยความพร้อมในพื้นที่เหล่านั้น
ทั้งนี้ การส่งออกจากไทยไปเมียนมาผ่านชายแดนแม่สอดในช่วง 8 เดือนแรกของปี 2558 มีมูลค่าสูงถึง 42,290 ล้านบาท คิดเป็น 66% ของมูลค่าการส่งออกจากไทยไปเมียนมาทั้งหมด เพิ่มขึ้นจากช่วงเดียวกันของปีก่อน 11% และคาดว่าจะเติบโตขึ้นอีกในอนาคต
ขณะที่ไทยมีมูลค่าการค้าชายแดนคิดเป็น 70% ของการค้าระหว่างประเทศไทยกับ 4 ประเทศเพื่อนบ้าน คือ กัมพูชา ลาว เมียนมา และมาเลเซีย โดยปี 2557 การค้าชายแดนขยายตัว 6.85% จากปี 2556 และใน 8 เดือนแรกปีนี้ การค้าชายแดนของไทยขยายตัว 3.45% ขณะที่การค้าของไทยกับตลาดโลกช่วง 8 เดือนแรกปีนี้ ติดลบถึง 4.55%